Käytävän rakennutti paavi Nikolaus III 1277 käyttäen hyväksi jo aiemmin pystytettyjä muurin osia. Passetto näyttää ulospäin tavalliselta kaupunginmuurilta, mutta sisällä kulkee 800 metriä pitkä yhdyskäytävä, jota pitkin paavi saattoi vaaran uhatessa paeta Vatikaanista. Paavi Aleksanteri VI käytti sitä, kun Kaarle VIII miehitti Rooman 1494, ja paavi Klemens VII pakeni sitä pitkin Rooman ryöstön aikana 1527, kun Kaarle V:n joukot tunkeutuivat kaupunkiin.